**Zapisnik 3. redne seje Sveta staršev Gimnazije Šentvid**

Seja je bila **v torek, 7. junija 2022, ob 17. uri v veliki predavalnici.** Seje so se udeležili predstavniki naslednjih oddelkov: 1. a, 1. b, 1. c, 1. d, 1. f, 2. a, 2. b, 2. c, 2. d, 2. e, 2. f, 3. a, 3. d, 3. e, 3. f, 4. a, opravičila se je predstavnica 3. b. Seznam prisotnih staršev je v arhivu.

**Dnevni red:**

1. Zaključek šolskega leta 2021/22
2. Mnenja in pobude staršev
3. Volitve (član/članica Upravnega odbora Šolskega sklada)
4. Razno

K 1. točki – Zaključek šolskega leta 2021/22

Gospod ravnatelj je povzel značilnosti šolskega leta 2021/21.

Pouk je potekal od 1. 9. 2021 po modelu B, to pomeni matične učilnice oddelkov, v čim večji meri nezdruževanje skupin iz različnih oddelkov, dosledno upoštevanje ukrepov za zmanjševanje možnosti okužb (zaščitne maske, zračenje, razkuževanje, samotestiranje, karantene oddelkov). Uporaba zaščitnih mask je bila obvezna od 1. 9. 2021 do 4. 3. 2022. Od 17. 11. 2021 do 28. 2. 2022 je bilo obvezno samotestiranje dijakov v šoli, pred tem so se samotestirali doma. Od 19. 1. 2022 so se uvedle izjeme od karantene na domu po visokoričnem stiku pri pouku – obvezno je bilo sedemdnevno samotestiranje v šoli (razen izjem). Od 19. 2. 2022 je bila ukinjena napotitev v karanteno po visokorizičnem stiku v šoli. 18. 5. 2022 je bil ukinjen model B, vendar smo ohranili pouk v matičnih učilnicah, a zaradi pisnih maturitetnih izpitov je pogosteje prihajalo do zamenjav učilnic. V razliko od lanskega šolskega leta je pouk torej potekal v šoli, a pogoste motnje (spremembe pravil, karantene, samotestiranja, individualni izostanki zaradi korone) so brez dvoma vplivale na šolsko delo in posledično znanje. V tem času je bilo evidentiranih 313 okuženih dijakov, 44 okužb med zaposlenimi, 32 karanten oddelkov, 45 oddelkov z obveznim samotestiranjem.

Pouk se je že zaključil za dijake 4. letnika. Glede na kovid situacijo so bili sprejeti določeni ukrepi, npr. opravljanje največ enega popravnega izpita v maju pred začetkom spomladanskega roka mature. Uspeh 4. letnikov je 91,5%, kar je primerljivo s prejšnjimi leti. Trenutno potekajo pisni maturitetni izpiti, 16. 6. se začnejo ustni izpiti, rezultati mature bodo znani 11. 7. Uveljavljene so tudi nekatere prilagoditve na maturi: npr. uporaba računala pri obeh izpitnih polah pri matematiki, olajšave pri esejih, približno 15% vprašanj na ustnih izpitih so šole (strokovni aktivi) izločili. Še vedno veljajo tudi nekatere tehnične prilagoditve, npr. po en nadzorni učitelj pri pisnih izpitih, le dvočlanske komisije pri ustnih izpitih. Zaenkrat med maturanti ni bilo okužb, tako da prekinitve opravljanja mature ni bilo.

Prioritete v šolskem letu 2021/22 so bile:

* Učim se učiti: šolska psihologinja je izvedla delavnice na to temo, razredniki so izpeljali razredne ure, vsi učitelji so o strategijah učenja spregovorili v svojih oddelkih s poudarki na njihovem predmetu, pri psihologiji in sociologiji poudarki pri pouku. To je tema, ki bo pomembna tudi v prihodnjih letih, saj se izkazujejo slabe navade iz osnovne šole.
* Podjetnost dijakov: vsi oddelki so pripravili razredne projekte, posebej pohvaljeni so bili projekti 2. a, 2. e, 3. b in 4. a.
* Krepitev digitalnih kompetenc: zaradi korona situacije smo reševali sprotne potrebe, bodisi z nabavo nove opreme (računalniki, interaktivni zasloni), bodisi z uporabo le te. V bodoče bo potreben strateški razmislek in sodoben pristop pri pouku.
* Gradnja nove stavbe: v celem šolskem letu MIZŠ in MOL nista uspela dogovoriti in skleniti pogodbe s projektantom za pripravo projektov za gradnjo nove stavbe Gimnazije Šentvid in telovadnice Osnovne šole Šentvid. Vlada je na svoji zadnji seji končno sprejela formalen sklep o uvrstitvi investicije v obdobje 2022 – 2025 z zaključkom šele v letu 2027.

K 3. točki - Volitve (član/članica Upravnega odbora Šolskega sklada)

Predsednici Upravnega odbora Šolskega sklada gospe Saneli Prpič (4. d) se, zaradi sina – maturanta, izteče mandat. Namesto nje je bil izvoljen predstavnik staršev iz 1.d razreda: Branko Padjen

2 in 4 - Mnenja in pobude staršev ter Razno

Med diskusijo so bila podana naslednja vprašanja:

a) Ali se planira podobna prilagoditev mature za zdajšnje 3. letnike, kot se je letos za 4. letnike?

V tem trenutku ni nobenih informacj, da bi se kaj pripravljalo. Ravnatelj je poudaril, da bi bilo dobro, da bi prilagoditve bile, saj je bila generacija 3. letnikov najbolj na udaru zaradi Covid 19 stanja. Ključno je tudi, da se ministrstvo za morebitne prilagoditve odloči pravočasno, na začetku leta, tako, kot je bilo to v primeru dijakov 4 letnika v letošnjem šolskem letu.

b) Ali bodo v naslednjem letu organizirane garderobe?

Za športnike se predvideva, da bi lahko imeli garderobe, saj imajo več opreme in nemalokrat tudi treninge takoj po ali pred šolo. Glede garderobe za ostale dijake pa se bomo odločali na seji učiteljskega zbora v avgustu v sklopu priprav na novo šolsko leto. Dokončne odločitve bodo seveda odvisne od epidemioloških razmer.

c) V posameznih primerih nekateri profesorji ne upoštevajo statusov športnikov.

Ravnatelj je odgovoril, da se bo za posamezne primere pozanimal, so pa v prvi vrsti tu pedagoški in športni koordinatorji, ki pomagajo razrešiti morebitne podobne primere.

d) Športiniki so med seboj različni in imajo različne obremenitve, ali se upoštevajo razlike med njimi in njihovimi statusi?  
Vsi dijaki v športnih razredih imajo priznan enak nivo statusa in so obravnavani enako, vendar pa lahko posebne obremenitve upoštevamo v pedagoških pogodbah. V splošnih oddelkih imajo športniki priznan status glede na kategorijo.

e) Med razpravo je bila tudi debata in vprašanja glede ocenjevanja pri nekaterih predmetih. Najbolj izpostavljena je bila matematika in informatika. Ravnatelj je pojasnil, da situacijo pozna in se aktivno ukvarja z reševanjem. Morebitni zaostanki v učni snovi morajo biti upoštevani pri pripravah za naslednje šolsko leto in tedaj tudi sanirani.

f) Nekateri razredi se ne strinjajo, da imajo športni dan v prostorih šole – športni dvorani.

Ravnatelj je razložil, da v razredih ni bilo konsenza, zato so se odločili »salomonsko«. Ravnatelj bo vseeno še enkrat preveril stanje in razloge.

g) Zakaj na seji niso prisotni predstavniki aktivov in dijakov, oziroma na katerih sejah so prisotni?

Predstavniki aktivov so prisotni na drugi seji sveta staršev po prvem ocenjevalnem obdobju. Za zadnjo sejo ni praksa, da bi bili predstavniki aktivov povabljeni na njo. Predstavniki dijakov na to sejo niso bili povabljeni, vendar za to ni nobenih zadržkov in bodo v bodoče povabljeni.

h) Ali še obstaja tečaj CPP na šoli?

Tečaj bo organiziran v začetku šolskega leta 2022/23, zbirale so se prijave za septembrski termin. Za vse informacije se dijaki lahko obrnejo na profesorico Vlasto Brvar.

i) Ali se razmišlja, da bi se nekatera predavanja vseeno snemala, npr. za športnike, ki so odsotni?

Trenutno to ni v planu. Problem ni samo oprema, ampak tudi sprememba načina poučevanja. Letošnja praksa je bila možnost spremljanja pouka v živo tudi v primeru, ko je bil del oddelka zaradi karantene doma, del pa v šoli. Nekateri profesorji so se za možnost spremljave v živo odločali tudi v primerih, ko so bili odsotni le posamezni dijaki, a le za posamezne učne ure. Od vsebine ur je v največji meri odvisna smiselnost tovrstnega ravnanja. Ta tema bo brez dvoma pomembna tudi v naslednjem šolskem letu in tako tudi predmet razprave na seji učiteljskega zbora.

j) Kdaj bo sprejet šolski koledar za naslednje šolsko leto? Glavni problem je sprememba datumov zimskih počitnic.

Šolsko koledar je že sprejet. Informacijo o datumih je g. ravnatelj poslal predstavnikom sveta staršev naslednji dan po seji, v sredo, 8. junija. Zimske počitnice za ljubljansko regijo bodo od 6. do 10. 2. 2023. Celoten šolski koledar bo, kot običajno, objavljen na domači strani šole in v šolski publikaciji.

k) Ali lahko profesorji objavijo spiske za učne pripomočke prej, da bodo lahko starši za nakup le teh uporabili še lanske bone (BON21), ki potečejo s koncem junija?

Spiski so že v pripravi, nekateri so že narejeni, bo pa šola tudi zaradi opombe na tem sestanku pospešila pripravo tako, da bodo le te za vse predmete dosegljivi čim prej. Seznami bodo objavljeni na domači strani.

l) Podana je bila pohvala za virtualne govorilne ure in vprašanje, ali se le te nameravajo ohraniti tudi v drugem letu?

V naslednjem letu se na podlagi izkušenj planira omogočiti tako virtualni kot fizični model. Predvsem se predvideva uporaba prijave na posamezen določen časovni termin za govorilno uro (ne glede na način izvedbe). Na ta način se bo točno vedelo, koliko staršev želi imeti razgovor s profesorjem, kot tudi, kdaj točno bodo profesorji za sestanek z njimi dosegljivi.

m) Podan je bil predlog za večjo uporabo naslavljanja obeh spolov med sestanki in tudi sicer v šolskih situacijah (npr. dijak in dijakinja).

Ravnatelj je razložil, da se v formalnih nagovorih to uporablja, v neposredni komunikaciji pa redkeje. Nikakor pa to ne pomeni favoriziranja enega od spolov.

Predsednik Sveta staršev:

Aleš Gros